Leta 1277 se je na pobudo škofov sestal zbor cerkvenih prelatov, nekaj baronov, plemičev in Kumanov. Zbor je zadolžil Ladislava IV., ki je med tem postal polnoleten, naj z vsemi močmi ukrepa proti kršiteljem miru. Ladislav je premagal klan Geregye in se proti Otokarju, ki je podpiral Koszege, povezal z novim nemškim kraljem Rudolfom I. Habsburškim. S porazom in smrtjo Otokarja v bitki na Moravskem polju (1278) je napetost tudi na Ogrskem nekoliko popustila.